钦定古今图书集成/明伦汇编/官常典/第746卷 > 王焘
## 钦定古今图书集成/明伦汇编/官常典/第746卷 > 王焘

按《明外史忠义传》：“焘字濬仲，昆山人。少孤贫，九岁为
人后。族人有谋其产者，焘举以让之，独迎养嗣祖母
及母惟谨。万历末，举于乡，授海门教谕，补仪真，擢解
州知州。崇祯九年，补随州。州经群盗焚掠，户不满千，
焘训民兵，缮守具。土寇李良乔为乱，歼灭之。明年正
月，大贼奄至，焘且守且战，击斩三百馀人。贼攻益力”，
相持二十馀日，天大风雪，守者多散。焘知事败，入署，
整冠带自经。贼焚其署，火独不及。焘死所尸植立不
仆，贼望见骇走。已，觅州印得之，焘所立尺土下。事闻，
赠太常少卿。福王时，赐谥“烈愍”，建双忠祠，与同邑蔡
懋德并祀。